અફઘાનના યુવાનોને પોતાનો જોશ દેખાડવાની તક મળે અને પ્રસિદ્ધિ સાથે પૈસા પણ મળે તેવી ક્રિકેટ એકમાત્ર બાબત છે, પણ તેટલા માત્રથી એકતા સાબિત થઈ જાય તેવું જરૂરી પણ નથી. પરંતુ છેલ્લા બેએક વર્ષમાં અફઘાની યુવાનોમાં ક્રિકેટની ઘેલછા ઘણા નિરિક્ષકોને દેખાઈ છે. 2001 પછી અફઘાનિસ્તાનમાં ઇન્ટરનેટ અને મોબાઇલ ફોનનું નેટવર્ક વધ્યું છે. તેના પર ક્રિકેટ અને ક્રિકેટરોને જોવાય છે. સ્ટાર કહી શકાય તેવા પોતાના જ દેશના ક્રિકેટરોની વિદેશમાં પણ વાહવાહ થતી જોઈને અફઘાની યુવાનોને વધારે રસ પડી રહ્યો છે.